# KOL - spørgsmål/svar

Der er nedenfor opsat en række spørgsmål for tre udvalgte grupper - borger/pårørende, praktiserende læge og kommune/sygehus.

## Borger/pårørende:

1. **Hvad er TeleKOL?**

TeleKOL er et nyt tilbud til dig med svær KOL, og skal ses som et supplement til din nuværende behandling. Den behandling/kontrol, du får på sygehuset eller hos din egen læge, vil fortsat være den samme. Med TeleKOL er du aktivt medvirkende til at håndtere og opfange pludselig forværring af din sygdom. Det vil gøre, at du bedre kan forstå din sygdom, hvilket forhåbentligt medvirker til at, du får en større livskvalitet, tryghed og ro.

1. **Hvem kan henvise mig til tilbuddet?**
* Din egen læge kan henvise dig til tilbuddet
* Hvis du går til kontrol på sygehuset, kan sygehuset henvise dig til tilbuddet
* Spørg også gerne selv ind til tilbuddet hos din læge eller på sygehuset
1. **Hvad skal jeg måle?**

Hvis du tilbydes og takker ja til TeleKOL, vil du modtage en tablet og måleudstyr, der kan måle din vægt, din iltmætning i blodet og din puls. Du vil blive grundigt oplært i at bruge udstyret. Derudover vil der være spørgsmål du skal svare på i forhold til dine symptomer.

1. **Hvor ofte skal jeg måle, og hvem viser mig, hvordan jeg skal bruge måleudstyret?**

I de første 14 dage, skal du måle dagligt, derefter 2 gange ugentligt.

Sygeplejersken som sætter udstyret op i dit hjem, på et introduktionsbesøg, vil også oplære dig grundigt i udstyret.

1. **Er der mulighed for videokommunikation?**

Ja, der er mulighed for at blive inviteret ind til videomøder med den sygeplejerske, der er ansvarlig for monitorering af dine data. Det sker gennem det udstyr, du får udleveret.

1. **Hvor længe kan jeg benytte tilbuddet?**

Når du har takket ja til tilbuddet, vil du modtage det livslangt.

1. **Skal jeg altid foretage målinger hjemme?**

Ja, målingerne foretages hjemmefra, men udstyret kan også medbringes hvis du er i sommerhus eller andre steder. Dine sædvanlige kontroller på sygehus/hos egen læge forbliver uændret.

1. **Hvad gør jeg, hvis jeg får det dårligt?**

I tilfælde af pludselig forværring af dine symptomer i forbindelse med KOL, SKAL du fortsat kontakte din egen læge eller lungeafdelingen, hvis du er tilknyttet hospitalet.

1. **Hvad gør jeg, hvis mit udstyr ikke virker?**

Hvis dit udstyr ikke virker kontakter du din sygeplejerske/monitoreringsansvarlige.

## Praktiserende læger

1. **Hvad er TeleKOL?**

TeleKOL er et nyt, nationalt telemedicinsk tilbud, som tilbydes patienter med svær KOL i hele landet.

Tilbuddets formål er at hjælpe KOL-patienter til et bedre liv med deres sygdom. Det skal bidrage til en større sygdomsforståelse og deraf mindre angst samt færre indlæggelser.

En sygeplejerske fra kommunen eller sygehuset (afhængigt af, hvor patienten er tilknyttet) følger patienten over tid og støtter op om patientens sygdomsforløb. Tilbuddet skal ses som et supplement til den allerede eksisterende behandling/kontrol, som patienten får/har på sygehuset eller i almen praksis.

1. **Hvem er målgruppen (inklusions- og eksklusionskriterier)?**

Den primære målgruppe er patienter i gruppen GOLD D, men den kan udvides efter lægefaglig vurdering.

1. **Hvad er min rolle som praktiserende læge?**

Din rolle er at henvise patienter, som du vurderer, kan have gavn af TeleKOL-tilbuddet. Derudover kan du have en rolle i at fastsætte og vurdere referenceværdier på saturationsmålinger og puls.

Når en patient modtager TeleKOL vil behandlingsansvaret stadig ligge i enten almen praksis eller hos sygehusets lungelæge. Dit ansvar for og relation til patienten forbliver derfor den samme som hidtil. Men den data, som sygeplejersken og borgeren sammen indsamler over tid, giver dig et bedre grundlag for at behandle patienten, og f.eks. at fange forværringer, før de bliver til indlæggelser.

1. **Er det en akut indsats?**

TeleKOL er ikke et akuttilbud. Hvis patienten oplever akut forværring af sin sygdom, skal normalsystemet benyttes.

1. **Hvordan gavner det mine patienter?**

Dine patienter med svær KOL – eller andre du vurderer, vil have gavn af tilbuddet, får bedre forudsætninger for en dialog om egen sygdom, ligesom de vil blive bedre til at mestre deres sygdom og livssituation.

1. **Hvem kan henvise til tilbuddet?**

Du og sygehusets lungelæge kan henvise patienter til tilbuddet.

1. **Skal det erstatte noget af den eksisterende behandling for patienterne?**

TeleKOL er et nyt tilbud til personer med svær KOL og skal ses som et supplement til den nuværende behandling.

1. **Kan jeg tilgå borgerens data fra praksis?**

Nej, du kan ikke tilgå data fra dit lægepraksissystem. Du kan enten tilgå måledata via Sundhed.dk eller ved, at patienten har sin tablet med til konsultation.

1. **Hvem monitorerer/tjekker borgerens data, og hvor ofte skal det ske?**

Det gør den kommunale sygeplejerske med monitoreringsansvar som udgangspunkt og i enkelte tilfælde sygeplejersken på sygehuset. Data skal som udgangspunkt tjekkes to gange ugentligt. Dette kan fraviges, hvis det vurderes relevant for den enkelte borger.

## Sygehuse/kommuner:

1. **Hvad er TeleKOL?**

TeleKOL er et nyt, nationalt telemedicinsk tilbud, som tilbydes KOL patienter i hele landet.

Tilbuddets formål er at hjælpe KOL-patienter til et bedre liv med deres sygdom. Det skal bidrage til en større sygdomsforståelse og deraf mindre angst samt færre indlæggelser.

Du som sygeplejerske i kommunen eller på sygehuset (afhængigt af, hvor patienten er tilknyttet) følger patienten over tid og støtter op om patientens sygdomsforløb. Tilbuddet skal ses som et supplement til den allerede eksisterende behandling/kontrol, som patienten får/har på sygehuset eller i almen praksis.

1. **Hvem er målgruppen (inklusions- og eksklusionskriterier)?**

Den primære målgruppe er patienter i gruppen GOLD D, men den kan udvides efter lægefaglig vurdering.

1. **Hvem kan henvise til tilbuddet?**

Det kan lægen på sygehuset eller almen praktiserende læge.

1. **Hvor ofte skal borgeren indsende data?**

I de første 14 dage dagligt, derefter 2 gange ugentligt.

1. **Hvem indtaster borgerens data?**

Det gør borgeren selv.

1. **Hvem monitorerer/tjekker borgerens data, og hvor ofte skal det ske?**

Det gør du som monitoreringsansvarlig sygeplejeske. Data skal som udgangspunkt tjekkes to gange ugentligt, men det kan du vælge at fravige, hvis du vurderer at det er relevant for den enkelte borger.

1. **Hvem viser borgeren, hvordan de skal foretage og indtaste målinger, samt hvad målinger betyder?**

Det gør du som monitoreringsansvarlig sygeplejerske ved et introduktionsbesøg. Opstart af borgeren i tilbuddet vil i de fleste tilfælde ske efter henvisning til kommunen.

1. **Er der mulighed for videokommunikation?**

Ja, der er mulighed for videomøder mellem dig som monitoreringsansvarlig sygeplejerske og borgeren.

1. **Er det en akut indsats?**

TeleKOL er ikke et akuttilbud. Hvis patienten oplever akut forværring af sin sygdom, skal normalsystemet benyttes.